তৃণমূলের রাজনীতির সঙ্গে যুক্ত হতে পারেন কালীঘাটের আরও এক বন্দ্যোপাধ্যায়। মমতা বন্দ্যোপাধ্যায়ের ভাইঝি অর্পিতা আসতে পারেন দলের কলেজ-বিশ্ববিদ্যালয় শিক্ষক সংগঠনের নেতৃত্বে। তবে এ ব্যাপারে চূড়ান্ত সিদ্ধান্ত নেবেন তৃণমূলনেত্রী। তাই আপাতত সংগঠনের সঙ্গে তাঁর যোগসূত্র তৈরির চেষ্টা চালাচ্ছেন দলের নেতারা।
কলেজ-বিশ্ববিদ্যালয়ের শিক্ষক সংগঠনে বড়রকমের রদবদলের কথা ভাবছে তৃণমূল। আজ, শনিবার সংগঠনের বৈঠকে তারই প্রস্তুতিতে হাত দিচ্ছেন তৃণমূলের মহাসচিব পার্থ চট্টোপাধ্যায়। কলেজ-বিশ্ববিদ্যালয়ে তৃণমূল সমর্থকদের ভূমিকা কী হবে, ওই বৈঠকে তা-ও স্পষ্ট করে দিতে চান দলীয় নেতৃত্ব। সেই সূত্রে দলের একাংশে অর্পিতার নাম আলোচিত হচ্ছে। এ ব্যাপারে অবশ্য দলের তরফে কেউ মন্তব্য করতে চাননি। বিজ্ঞানের ছাত্রী অর্পিতা এখন কলকাতারই একটি কলেজের অধ্যাপক। তাঁকেই দলের এই গুরুত্বপূর্ণ শিক্ষক সংগঠনে নিয়ে আসার কথা ভাবা হয়েছে। রাজনীতিতে বন্দ্যোপাধ্যায় পরিবারের নতুন প্রজন্মের সূচনা করেছেন অভিষেকই। গত লোকসভা নির্বাচনে ডায়মন্ড হারবার কেন্দ্র থেকে সাংসদ নির্বাচিত হয়েছেন তিনি। তারপর গত দু’বছরে সংগঠনে অভিষেকের দায়িত্ব বেড়েছে আরও অনেকটা। দলে অর্পিতার পদার্পণ নিয়ে অবশ্য এখনও চূড়ান্ত সিদ্ধান্ত হয়নি বলে জানা গিয়েছে।
দল তৈরি ও তার সাফল্যের কারিগর হিসাবে মমতা যে নজির গড়েছেন, তাতে অবশ্য সবসময়ই জড়িয়ে ছিলেন বন্দ্যোপাধ্যায় পরিবারে সদস্যেরা। তবে নেতৃত্বের দিক থেকে ‘দিদি’র কাছাকাছি কেউই সেভাবে আসতে পারেননি। বরং দল পরিচালনায় নিজে শেষ সিদ্ধান্ত নিলেও সহযোগীদেরই গুরুত্বপূর্ণ সাংগঠনিক দায়িত্বে রেখেছিলেন তিনি। দিদি ও দলের কাছাকাছি থাকলেও মমতার ভাইয়েরা নিজেদের ক্লাব ও সামাজিক সংগঠনের সঙ্গেই যুক্ত রেখেছেন। তবে তাঁদের পরবর্তী প্রজন্ম রাজনীতিতে নেমে পড়েছেন সক্রিয়ভাবেই। প্রথমে অভিষেক, তার পরে সেই পথেই নাম এসেছে অর্পিতার। দলের এক শীর্ষনেতা শুক্রবার এ প্রসঙ্গে বলেন, ‘‘আসতেই পারেন। তবে সংগঠনের ব্যাপারে দলনেত্রীর সম্মতি ও সিদ্ধান্তই চূড়ান্ত।’’